Supermodel volgende getuie in Johnny Depp-hofsaakKate Moss en Johnny Depp was vir drie jaar in ‘n verhouding. (Foto: Patrick Hertzog/AFP) ŉ Interessante wending word in die opspraakwekkende lastersaak tussen Johnny Depp en sy eksvrou, Amber Heard, verwag wanneer die Britse model, Kate Moss, vandag in dié saak getuig. Die 48-jarige Moss, wat van 1994 tot 1997 saam met die Pirates of the Caribbean-akteur in ŉ verhouding was, sal Woensdag per video in Fairfax, Virginië, in die VSA getuig. Maroela Media het vroeër berig dat Depp (58) $50 miljoen (sowat R785 miljoen) vir naamskending eis nadat ŉ meningstuk van Heard in Desember 2018 in The Washington Post verskyn het waarna sy na haarself as ŉ “openbare figuur wat huishoudelike mishandeling verteenwoordig” verwys het. Die Texas-gebore Heard het dit teengestaan, en vir dubbel soveel gevra terwyl sy beweer het sy het “ongelukkig fisieke geweld en mishandeling” onder Depp se hande ervaar. Luidens Amerikaanse mediabronne word Moss deur Depp se regspan na die getuiebank geroep nadat die 36-jarige Heard tydens haar getuienis vroeër vandeesmaand verwys het na bewerings dat Depp destyds vir Moss by ŉ stel trappe afgestoot het. Courtroom Moment: On Thursday, #JohnnyDepp's attorney Ben Chu appeared to celebrate with a fist pump when #AmberHeard mentioned #KateMoss during her testimony. @LawCrimeNetwork pic.twitter.com/7KWrD0oGnV — Law&Crime Network (@LawCrimeNetwork) May 6, 2022 Heard het dié bewering gemaak terwyl sy na ŉ soortgelyke stryery tussen haar en Depp verwys het. Die aktrise beweer dat haar suster, Whitney, destyds moes intree toe sy en Depp ŉ struweling op die bopunt van ŉ stel trappe gehad het. Sy het aan die hof gesê dat sy ten tye van haar en Depp se beweerde stryery “dadelik aan Kate Moss gedink het”. Amber Heard. (Foto: Daniel Leal/AFP) Dié verwysing het ŉ geleentheid aan Depp se prokureurs gebied om Moss as ŉ getuie te roep om die bewering aan te raak. Kenners meen Heard se geloofwaardigheid onder jurielede is in gedrang indien Moss – wat nooit dié bewerings bevestig het nie en luidens mediaberigte steeds met Depp bevriend is – getuig dat hy haar nooit aangerand het nie. Heard se getuienis is op 17 Mei afgesluit. Gedurende haar getuienislewering in die getuiebank het sy vertel van talle kere waartydens sy vir haar lewe gevrees het weens Depp se beweerde aanslae. Sy het ook bewerings dat sy self vir Depp mishandel het, teengestaan. Depp het gedurende sy vier dae in die getuiebank ontken dat hy Heard of enige ander vrou ooit mishandel het en beweer dat sy die een was wat gereeld gewelddadig was. Bronne: AFP, CNN.